Amcu-betoger glo deur polisie doodgeskiet | Maroela Media
'n Werker van Anglo American Platinum is Vrydag tydens betogings by die myn se aanleg naby Northam in Limpopo glo deur die polisie doodgeskiet, het die SAUK berig.
Die man was 'n vakbondverteenwoordiger van die Association of Mineworkers and Construction Union (Amcu).
Die polisie het aan die SAUK gesê hulle het hulself probeer verdedig toe hulle aangeval is. Hulle was glo onseker of polisiebeamptes of veiligheidswagte die doodskoot geskiet het.
Amcu-werkers beweer hulle het gesing en was op pad na 'n byeenkoms waar hulle glo terugvoer van hul leiers sou kry toe die polisie met rubberkoeëls, skokgranate en lewendige ammunisie op hulle losgebrand het.
Verskeie stakende mynwerkers is al, sedert die staking 'n paar weke gelede begin het, in verband met geweld en intimidasie in hegtenis geneem. Die platinumsektor gaan gebuk onder die beskermde Amcu-staking. Amcu-lede van Amplats, Impala Platinum en Lonmin het op 23 Januarie begin staak. Die vakbond eis 'n basiese salaris van R12 500 per maand vir myners.
Die Kommissie vir Versoening, Bemiddeling en Arbitrasie (KVBA) fasiliteer gesprekke tussen platinumvervaardigers en die vakbond. -SAPA